Þegar skammdegið hellist yfir og stormarnir geisa úti er fátt betra en að sitja í hlýjunni heima við og lesa góða bók . Viðskiptablaðið ræddi við þær Eddu Hermannsdóttur , markaðs - og samskiptastjóra Íslandsbanka , og Rögnu Árnadóttur , skrifstofustjóra Alþingis , um hvað hefði staðið upp úr á leslistanum hjá þeim undanfarin misseri . Teiknimynda - og ævisögur Ragna Árnadóttir , skrifstofustjóri Alþingis , er mikill lestrarhestur og forfallinn aðdáandi að teiknimyndasögum sem hún segist ekki geta látið eiga sig . „ Af áhugaverðum og oft átakanlegum ævisögum í þeim geira má nefna Persepolis eftir Marjane Sartapi og The Arab of the Future eftir Riad Sattouf , “ segir Ragna sem einnig nefnir hefðbundnari ævisögur , þar á meðal bók Ásdísar Höllu , Tvísaga . „ Ég dáist að hugrekki hennar og ritstíl . Síðan rakst ég fyrir nokkrum árum á bók eftir norskan höfund í enskri þýðingu í Eymundsson . Mér fannst það óvenjulegt og ákvað að kaupa bókina . Um var að ræða fyrsta bindi af ævisögu hins umdeilda og umtalaða Karl Ove Knausgaard , sem þurfti heil sex bindi til að lýsa ævi sinni og er þó fæddur árið 1967 . Titillinn , Min kamp , ætti að gefa tóninn en Karl Ove gerir í því að hlífa ekki nokkrum manni og síst sjálfum sér , en hann virðist fá eitthvað út úr því að lýsa sínum auðvirðilegustu augnablikum og hugsunum , og reyndar vina sinna , fjölskyldu og ástkvenna líka . Að öllu gamni slepptu er frásögnin djúp , einlæg og einstaklega áhugaverð því hlutirnir eru ekki mikið fegraðir , ef eitthvað . Karl Ove þykir brautryðjandi í ævisagnaritun og kannski gætir áhrifa hans hér á landi líka . “ Hjá Eddu Hermannsdóttur , markaðs - og samskiptastjóra Íslandsbanka , stendur bókin Start with Why eftir Simon Sinek upp úr þessa dagana . „ Hann skrifar mjög skemmtilega um það í þessari bók hvers vegna við gerum hlutina og fær mann til að hugsa þá frá rótinni . Það er svo algengt að ræða um hvað og hvernig við gerum hlutina og ef við horfum til dæmis á markaðsefni fyrirtækja þá er hvað og hvernig mjög algengt á meðan skilaboð fyrirtækja um hvers vegna þau gera eitthvað skilja oftar meira eftir sig , “ segir Edda . Hún segir mörg skemmtileg dæmi tekin í bókinni um það , til dæmis um bæði Apple og Nike . „ Mörg fyrirtæki gera þetta vel í dag þar sem þetta tengist mikið notendaupplifun viðskiptavina , enda er þessi spurning um hvers vegna það sem mun skipta miklu máli þegar kemur að aðgreiningu á markaði . “ Eddu þykir alltaf gaman að grípa í Harvard Business Review bækurnar en þar af sé bókin um tilfinningagreind , On Emotional Intelligence , í miklu uppáhaldi „ Viðfangsefnið er mjög viðeigandi í hröðu atvinnulífi og mikilvægur þáttur í leiðtogafærni . Greinar Daniel Goleman eru sérstaklega skemmtilegar um það hvað skilgreinir góðan leiðtoga og hvaða þættir það eru sem gera hæfa og góða stjórnendur að framúrskarandi stjórnendum . Þá er meðal annars fjallað um þætti eins og félagslega hæfni , samkennd og hvatningu í stjórnun , “ segir Edda sem grunar að slíkir hæfileikar séu meðfæddir en í bókinni séu samt góðar æfingar fyrir þá sem vilji þróa þá áfram . „ Þá er líka talað um hvernig hinn staðlaði grimmi yfirmaður sem stjórnar með látum sé á undanhaldi á meðan nútímalegri stjórnunarhættir séu að ryðja sér til rúms þar sem tilfinningagreind er algjört lykilatriði . Þessi hæfni hefur líklegast aldrei verið jafn mikilvæg á tímum þar sem stjórnendur standa frammi fyrir gríðarlegum breytingum þar sem störf eru mörg hver að tæknivæðast og sjálfvirknivæðast . “ Loks nefnir Edda bókina Shoe Dog , sögu stofnanda Nike , Phil Knight , en hún fylgdi henni í sumarfríið fyrir ári og en er enn minnisstæð . „ Þrautseigja og ástríða fyrir verkefninu lýsir vel hugarfari fyrstu starfsmanna Nike . Maður fyllist innblæstri við lestur bókarinnar og erfitt er að slíta sig frá henni . Þetta er í grunninn skemmtileg ástarsaga , nema í þessu tilfelli milli manns og skópars , “ segir Edda „ Bókin er skemmtilega skrifuð frumkvöðlasaga um allt frá því að hann byrjaði að selja skó úr skottinu á bílnum sínum og fram að skráningu félagsins á markað . Það gengur mikið á í bókinni og áhugavert að lesa um allar þær hindranir sem urðu á vegi hans , skrautleg samskipti við japanskar verksmiðjur , fjármögnunarferlið , misheppnaðir skór og nafnið á fyrirtækinu , sem var mikil fljótfærnisákvörðun en hluti af því sem gerði það að þeim skórisa sem allir þekkja í dag . “ Nánar má lesa um málið í Viðskiptablaðinu . Áskrifendur geta nálgast blaðið undir Tölublöð , aðrir geta gerst áskrifendur hér .